टाइम8,कक्राझार, अक्टबर 7: आफां आसामनि गंसेल’ गोजौ थाखोनि सोलोंथायारि फसंथान कक्राझारनि देबोरगावआव थानाय बड’लेण्ड मुलुग सोलोंसालिया कभिद-19नि गोहोम खोख्लैनाय समावनो बड’लेण्ड मुलुग सोलोंसालिआ 6थि सिमेस्टारनि आन्जादखौ जौसे जौखोन्दो खुंफुंनो थिरांथा लानायखौ गोख्रों रावजों सोंखारियो दुलाराय बर’ फरायसा आफादनि सोलोंथाइ नेहाथारिया। कक्राझार सहरनि बागानसालियाव थानाय मिरु एबसुनि गाहाइ मावखुलि बड’फा हाउसआव दिनै खुंफुंनाय मोनसे खौरांगिरि मेलआव बाहागो लानानै दुलाराय बर’ फरायसा आफादनि सोलोंथाइ नेहाथारि कासटम बसुमतारीआ बुङोदि गिख्रंथाव क’रना जिउसानि गोहोमाव भुगिनांनानै गासै फरायसालिमानि फरायसाफोरा 6 थि सिमेस्टारनि आन्जादखौ जौसे जौखोन्दो आन्जादआव जिरायनो थाखाय थाखो मोनाखै होन्नानै रोखा बुंथियो। बड’लेण्ड मुलुग सोलोंसालिनि आन्जाद कन्ट्रलार आरो मुलुग सोलोंसालि खुंथाइया फैगौ 12 अक्ट’बरनिफ्राय खुंफुंजानो गोनां 6थि सेमिस्टारनि आन्जादखौ 50 जौखोन्दो रेहाय होनांगौ होन्नानै गोख्रों दाबि दैखांदों।